Nuwe CD Liedjies
Great news! Playing with Michael Buble at the Coca Cola Dome on Saturday and Sunday night at 7pm.
Rapport - 12/11/2008
29/11/2008 16:01 - (SA)
luisterTYD: Adriana voltooi die sirkel
deur Willie Strauss
Wanneer die meeste mense die woord "viool" hoor dink hulle aan ure se sit in 'n aandpak op 'n ongemaklike stoel om klassieke musiek te luister.
Maar jy kan ontspan, want Adriana Scholtz se CD, 14 Beautiful Violin Pieces, gaan jou siening van vioolmusiek vir altyd verander. Haar CD val besonder sag op die oor. En ja, jou vriende gaan jou snaaks aankyk as jy sê jy het vioolmusiek geluister, veral as jy nog laas tydens 'n viooluitvoering aan die slaap geraak het.
"My CD is baie veelsydig, met iets vir almal se smaak. Dit het 'n sterk Afrikaanse element, maar dit is nie op 'n spesifieke mark gerig nie. Ek wil eerder soveel moontlik gehore bereik," sê Adriana.
Die album bevat liedjies soos Die oukraalliedjie, die meer klassieke Czardas en ook die vrolike dansnommer Rock daai lyfie.
Maar is sy nou ons eie Vanessa Mae?
"Nee, hoewel dit met Vanessa Mae se styl oorvleuel het dit tog 'n besliste Suid-Afrikaanse geur wat deur ons wonderlike land se mense geniet gaan word."
Sy sê die CD was 'n spanpoging.
"Hoewel my platemaatskappy die hele album in dieselfde trant as Czardas wou hê, het ek en my vervaardiger, Dennis East, dit tog reggekry om 'n paar ballades ook op te neem. Een daarvan is my gunstelingliedjie, Fragile."
Adriana maak al van jongs af musiek en was maar net 'n punt groot toe sy al liedjies op gehoor op die klavier kon speel. Dit het tot 'n bietjie onenigheid in die huis gelei as haar broer sukkel met 'n stuk en sy speel dit dadelik foutloos. Om die vrede te bewaar het haar ma besluit Adriana moet ander instrumente leer speel.
"Toe ek nog klavier gespeel het, het ek daarvan gehou om my eie melodieë te komponeer, maar êrens langs die pad het dit agterweë gebly. Klassieke musiekopleiding en jare se speel in 'n orkes kan 'n mens se kreatiewe kant in 'n mate onderdruk deurdat jy altyd die musiek moet speel wat voor jou is. So kan 'n talent wat jy dalk kan hê om self te komponeer maklik onderdruk word as jy nie spesifiek aandag daaraan gee nie."
Maar vir haar is haar CD 'n mylpaal.
"Dis iets konkreets wat ek kan wys vir al die jare se harde werk. Dis vir my soos om 'n sirkel te voltooi, want ek het as jong dogtertjie in Nelspruit met vioollesse begin en kon vanjaar tydens die Innibos-kunstefees my album daar bekend stel."